# Viquipèdia/Col·laborar a la Viquipèdia/Il·lustrar un article
## Wikimedia Commons
### La mediateca central

La Viquipèdia existeix en 270 llengües diferents, però cada versió és independent. Les imatges i la resta de documents multimèdia, per contra, són generalment els mateixos per totes les llengües: una foto d'una tulipa pot ser utilitzada tant a l'article Tulipa en català com a Tulpen en alemany. Per això s'ha creat una mediateca central, comuna per a tots els projectes Viquipèdia i Wikimedia: Wikimedia Commons (http://commons.wikimedia.org), sovint anomenada simplement Commons. Les imatges carregades a Commons es poden utilitzar en tots els projectes Wikimedia.

### Identificació única

Tots els llocs web de Wikimedia són independents. Des del 2008 existeix una identificació única (en anglès single user login, SUL), és a dir, si un usuari crea un compte nou a la Viquipèdia en català, automàticament el compte queda unificat per a tots els projectes i el podrà utilitzar, per exemple, a la Viquipèdia en anglès o a Wikimedia Commons sense necessitat de registrar-lo de nou. Tanmateix, sí que haurà de definir les seves preferències en cada projecte, per exemple per tenir la interfície en català.
Els diversos comptes creats per un mateix usuari, abans de l'existència de la identificació única, es poden fusionar a la pàgina de les preferències de l'usuari.

### Comunitat multilingüe

Commons és un entorn multilingüe. La llengua per defecte és l'anglès, però s'han fet nombrosos esforços perquè els usuaris amb dificultats amb l'anglès puguin utilitzar la seva pròpia llengua per navegar i col·laborar. La primera cosa a fer és modificar les pròpies preferències a Commons per indicar la llengua en català, o la que un desitgi, i així disposarà de la interfície en català a més dels principals missatges i avisos. N'hi ha prou amb seguir l'enllaç «My preferences» en el cantó dret superior i en la primera pàgina seleccionar «ca - Català» en el menú «Language». Cal desar-ho amb el botó «Save» i ja podreu seguir les instruccions més fàcilment.

## Carregar un fitxer

S'ofereixen dos camins per carregar un fitxer. Si un es troba a la Viquipèdia, pot seguir l'enllaç «Carrega» de la caixa d'eines que dirigeix a una guia pas a pas segons les situacions més corrents. Si un es troba ja a Commons, pot segui igualment l'enllaç «Carrega un fitxer» (amb la interfície en català) i s'ofereixen diferents formularis amb les instruccions detallades per a cada cas. En cas de dubte es pot preguntar tant a la Taverna multimèdia de la Viquipèdia com a la Taverna de Commons.
En cas de carregar nombroses imatges, existeixen eines que permetent fer-ho en diferit evitant omplir el formulari cada vegada. Vegeu la pàgina d'eines de Commons.

### Escollir una llicència lliure

Les contribucions a la Viquipèdia són sota una doble llicència Creative Commons BY-SA i GFDL (Llicència de Documentació Lliure de GNU). Però per les imatges existeixen altres opcions de llicències lliures. En la majoria dels casos, un carregarà una imatge pròpia, creada per un mateix (fotografia, esquema). Així doncs, l'autor pot escollir la llicència lliure que prefereixi. En general, la recomanació és fer com la Viquipèdia, una llicència múltiple CC-BY-SA i GFDL. «BY» significa que obligatòriament s'ha d'acreditar l'autor, i «SA» (share-alike) imposa que les possibles obres derivades que se'n facin siguin distribuïdes amb aquesta mateixa llicència.
Quan la imatge no és pròpia, el procés pot ser més complicat. En general, la gran majoria d'imatges trobades per la xarxa no són lliures. Primer cal localitzar l'autor, veure quines són les seves condicions d'ús i potser demanar-li una autorització explícita perquè ho alliberi sota una llicència lliure. En cas de dubte és millor preguntar a la Taverna.
VEGEU LA FITXA PRÀCTICA 9

## Afegir una imatge a un article
### Codi wiki

Una vegada s'ha carregat la imatge, o bé se n'ha localitzat una ja existent a Commons, es pot afegir en un article de la Viquipèdia. N'hi ha prou amb modificar la pàgina inserint el codi [[Fitxer:Nom de la imatge|thumb|Llegenda]]. L'atribut thumb (miniatura) mostra la imatge de manera homogènia a tots els articles, en forma de miniatura alineada a la dreta. És indispensable indicar una llegenda per tal de precisar el context i de donar una alternativa per a qui navegui sense imatges.

### Normes d'estil

Les imatges poden ajudar molt a completar i entendre les explicacions d'un article. Però el propòsit és sempre didàctic i no decoratiu. Cal situar la imatge en el context de l'article, i no abusar-ne si no és necessari. A Commons es poden fer galeries d'imatges ordenades i temàtiques.
Igualment, està desaconsellat utilitzar l'opció de canviar la mida de presentació de les imatges. La mida per defecte thumb correspon a un compromís entre visualització, mida de pantalla i temps de baixada de la pàgina. Cada usuari pot ajustar les seves preferències de mida de les miniatures. En alguns casos particulars es pot utilitzar un coeficient multiplicador de la mida estàndard amb l'atribut upright. En qualsevol cas, clicant sobre la imatge s'obtindrà la seva pàgina de descripció completa, amb una previsualitació més gran i l'opció de veure-la a mida completa.
VEGEU LA FITXA PRÀCTICA 10
EN RESUM
Carregueu només imatges disponibles sota una llicència lliure; les imatges protegides per drets d'autor (per exemple trobades a Internet) seran suprimides. En cas de dubte, pregunteu.